[{"text_idx": "#000001", "text": "Cynulliad Cenedlaethol yn cefnogi ffafrio ceblau dan ddaear yn hytrach na pheilonau"}, {"text_idx": "#000002", "text": "Mae\u2019r Cynulliad Cenedlaethol wedi galw ar Grid Cenedlaethol i ffafrio ceblau dan ddaear mewn datblygiadau newydd i drosglwyddo trydan yng Nghymru, fel y cynllun ar gyfer Ynys Mo\u0302n, o ganlyniad i gynnig a gyflwynwyd gan AC Ynys Mo\u0302n Rhun ap Iorwerth.\nYn ystod y ddadl wedi\u2019i harwain gan Blaid Cymru, siaradodd Rhun am y gwrthwynebdiad ar Ynys Mo\u0302n i gynlluniau Grid Cenedlaethol i adeiladu rhes newydd o beilonau ar draw yr ynys a\u2019r ffafriaeth tuag at atebion amgen a fyddai\u2019n cael llai o effaith weledol."}, {"text_idx": "#000003", "text": "Yn dilyn y ddadl, pleidleisiodd Aelodau Cynulliad yn unfrydol o blaid ffafrio ceblau o dan y ddaear neu ddewisiadau amgen yn hytrach na pheilonau trydan.\nYn siarad yn ystod y ddadl yn y Senedd heddiw, dywedodd Rhun ap Iorwerth:\n\u201cCost sydd wrth wraidd cynlluniau y Grid ym Mo\u0302n. Peilonau ydy\u2019r cyswllt rhataf. Mae\u2019r gost byr-dymor i\u2019r Grid yn is nag opsiynau eraill. Ond beth am y gost o osod peilonau i bobl Mo\u0302n? \u2013 ar werth eu heiddo nhw, i fusnesau, i dwristiaeth, heb so\u0302n, wrth gwrs, am yr effaith ar safon byw?"}, {"text_idx": "#000004", "text": "\u201cYn hytrach na rhoi\u2019r pwysau ariannol ar bobl Mo\u0302n, mi ddylai\u2019r gost gael ei rhannu dros holl ddefnyddwyr ynni. Mae grid wedi cytuno i wneud hynny mewn rhannau eraill o\u2019r DG.\u201d\nYn siarad wedi\u2019r ddadl, dywedodd Mr ap Iorwerth:\n\u201cHeddiw fe wnaethom ni ofyn i Gynulliad Cenedlaethol Cymru ddweud ein bod ni\u2019n credu mai tanddaearu ddylai fod y norm yma yng Nghymru \u2013 ym mhrosiect cysylltu gogledd Cymru, ar draws Ynys Mo\u0302n a\u2019r tir mawr, a phob prosiect arall.\n\u201cRydw i\u2019n falch o fod wedi derbyn cefnogaeth y mwyafrif o Aelodau Cynulliad, a Llywodraeth Cymru, i ffafrio ceblau dan ddaear.\n\u201cEr fy mod yn siomedig bod y llywodraeth wedi cyflwyno gwelliant yn gwanhau\u2019r cynnig gwreiddiol rhywfaint \u2013 a bod aelod Ukip gogledd Cymru wedi siarad yn frwd o blaid peilonau! \u2013 mae\u2019r neges yn dal yn un gref. Mae\u2019n rhaid i\u2019r Grid rwan ystyried fod cynrychiolwyr democrataidd Cymru wedi dweud y dylid rhoi\u2019r gorau i\u2019r chwilio dim ond am yr ateb rhataf.\n\u201cBydd pleidlais heddiw yn anfon neges gref i Grid Cenedlaethol fod angen rhoi mwy o ystyriaeth i ddewisiadau amgen i beilonau, yn ogystal a\u0302 neges gref i bobl Mo\u0302n fod y Cynulliad yn eu cefnogi ar y pwnc yma.\u201d"}, {"text_idx": "#000007", "text": "\u201cNid problem tymhorol ydi'r pwysau ar ein GIG - ..."}]